Document ID: /fineweb-2-swissfilter-quality_10-filterrobots/filtered/02038.jsonl.gz/1112

La planisaziun strategica e la valitaziun da la situaziun han ina gronda impurtanza per il Cussegl federal. El controllescha er, sche las incumbensas èn vegnidas ademplidas e sche las finamiras èn vegnidas cuntanschidas.
Sa fatschentar cun l'avegnir da la Svizra e prender las dretgas decisiuns – quai è ina incumbensa centrala da la politica guvernamentala. En quest connex sto il Cussegl federal ademplir a medem temp duas pretensiuns fitg differentas:
- El sviluppa strategias e planisaziuns che duain nizzegiar las schanzas da las midadas socialas, tecnicas ed economicas per la Svizra e limitar las ristgas.
- El sto dentant er tegnair liber ils mauns per pudair vegnir a fin uschè bain sco pussaivel cun eveniments e svilups nunspetgads u novs.
Plirs instruments da planisaziun
Instruments che gidan il Cussegl federal a far ina planisaziun prospectiva èn la planisaziun da la legislatura, las finamiras da l'onn sco er la planisaziun da las finanzas ed il preventiv. Els mussan, co ch'il Cussegl federal vul realisar las incumbensas dal pievel e dal parlament sin basa da la Constituziun e da las leschas. Vitiers vegnan strategias sco la strategia per in svilup duraivel. Sin fundament da questas directivas planiseschan ils departaments lur activitads.
Vegnan cuntanschidas las finamiras?
Per cuntanscher las finamiras surdat il Cussegl federal incaricas a l'administraziun federala. El controllescha regularmain, sche questas incaricas vegnan exequidas e sche las finamiras vegnan cuntanschidas. En il rapport da gestiun per mauns dal parlament mussa el, sche las finamiras èn vegnidas cuntanschidas. El motivescha er divergenzas da las finamiras da l'onn e declera projects nunplanisads.
Ultima midada 12.08.2019